Labbes de saint Estiene de Dyion entent a prouer que quant il se departi de cest pars il conta à sire Bertran Pelerin. Et toutes choses contées il dut au dit Bertran trois cent et sexante libres de tornois. Et furent aterminées à quatre anz a paier. Cest a sauoir chascun an cent libres et la darnière année sexante libres. Et li bailla les rantes de Dyion por sexante libres. Et le remenant il dut panre ou tounel dou banc (sic) et se ce ne ualoit chascun an cent libres de tornois il le dut parfaire dou suen. Et promist li diz Bertranz a faire letres de quitance de toutes dettes à l’église de saint Estiene et randre toutes letres quil auoit de leglise. Et uolt que se on trouuoit aucunes letres des iqui en auant queles fussent nules. Apres labbes entent a prouer que li diz Bertranz li presta sept cent libres et vingt cinq libres de tornois pour neuf cent libres de tornois a paier a neuf ans lesquels neuf cent libres labbes a paies et uolt sire Bertranz ou lit de la mort que on seust la uerite de ceste chose. Apres labbes entent a prouer que il conta audit Bertran en lan nostre Seignor mil deux cent et sexante deux le juedi deuant lannontiation Nostre-Dame et li dut l’abbes toutes choses contées cent et dix libres de tornois et cent sols de tornois por le chamberlanc de qui il auoit un henap en gaiges Cest a sauoir cinquante libres de paiement de cele année et sexante libres de lannée a auenir. Et labbes li deuoit faire ualoir ces sexante libres de tornois. Et ce meismes reconnut lidiz Bertranz ou lit de la mort. Et li cent sols de tornois deuant dit par le chamberlanc furent paie et li henaps renduz.